**VIS DE IUBIRE....**

*Irimescu Daniel*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Întins pe-o laviță-n odaie,

Privesc la dansul flăcării din foc,

Și-n jocul de lumini și umbre,

Furiș, la pieptu-mi îți faci loc.

Te furișezi, tiptil, în suflet

Și-mi pare-o clipă că visez,

Când ale tale lacrimi calde,

Blând mă-nvelesc, ca un botez.

Cu sărutări dezmiardă-mi gura,

Și-n focul aprigei dorinți,

Trezește-mi inima, ce doarme,

Pe-altarul patimii fierbinți.

Ferește-mi de pe frunte vremea,

Și bătrânețea s-o alungi,

Din pletele-mi, ce duc argintul,

Iar, de pe chip, brazdele lungi.

Răpus de-a timpului mișcare,

În trup, încet, resimt fiori,

Înlănțuit de brațe albe,

Adorm cu tine până-n zori.

În visul nopții mă mângâie,

Cu palme moi de catifea,

Și-n tâmple sângele să-mi urce,

De dragul tău, iubita mea!